སྒྲུབ་སྡེ་དང་ཡང་རིའི་དཔེ་ཆ་རྣམས་དམ་སྦྱར་དུ་ཡོད་ཀྱང་སྐུ་གཉེར་ལ་འདྲིས་པར་བྱས་ནས་ཕལ་ཆེ་བ་གཟིགས་རྟོགས་མཛད་དེ་རིན་བྱང་མ་ཚིགས་ལྷུག་ཤིན་ཏུ་གོ་བདེ་ཞིག་ཡོད།བཀའ་འགྲེལ་ཅུང་གོ་དཀའ་བ་ཡིན།ཉམས་སུ་ལེན་ན་རིམ་གྱིས་འགྲེལ་འོང་གསུང་མྱོང་།འབྲི་གུང་གི་མཁས་གྲུབ་ཡོངས་འཛིན་ཨ་དབྱང་དང་།ཆོས་མཛད་སྤྲུ་སྐུ་ལས་གསན་པ་ཕྲན་ཚེགས་མཛད་ཅིང་།རྗེ་བླ་མ་ལས་ཆོས་རྗེ་སྐྱོབ་པའི་ཐུན་མིན་ཟབ་ཆོས་འབྲུ་ལུང་དུ་གསན་པ་སོགས་མཉམ་མེད་སྒམ་པོ་པས།ཆོས་ལ་ཐོས་བསམ་སྒོམ་གསུམ་སྤྲུག་མར་བྱེད་པ་ནི་གནད་མ་ནོར་བ་ཡིན་གསུངས་པ་རྗེ་འདིས་མངོན་སུམ་ཉམས་སུ་བཞེས།ཞལ་སྔ་ནས།ང་ཉམས་ལེན་ལ་གཙོར་སྟོན་བྱས་པ་ལས།ལུང་རྒྱུན་སོགས་ལ་དེ་ཙམ་དོ་སྣང་མ་བྱས་ཏེ།ད་ལྟ་མི་ལ་ཆོས་འཆད་པ་སོགས་འདི་འདྲ་བྱེད་རྒྱུའི་བསམ་པ་དེ་དུས་ག་ལ་ཡོད་གསུངས།